Wara l-ftehim meqjus storiku bejn Gvern u Oppożizzjoni fuq emendi Kostituzzjonali, il-Ministru tal-Ġustizzja, Ugwaljanza u Governanza, Edward Zammit Lewis qal ma' TVM li l-ftehim tal-bieraħ juri li l-pajjiż jista' jingħaqad flimkien għall-ġid kolletiv. Il-Kelliem tal-Oppożizzjoni dwar ir-riformi kostituzzjonali Chris Said qal li l-emendi fil-ħatra tal-ġudikatura huma kruċjali biex tissaħħaħ is-saltna tad-dritt f'Malta. L-għada li ż-żewġ naħat tal-kamra qablu dwar emendi kostituzzjonali storiċi proposti mill-Kummissjoni Venezja, il-Ministru tal-Ġustizzja, Ugwaljanza u Governanza, Edward Zammit Lewis wiegħed li l-Gvern se jkompli jixxpruna aktar riformi fix-xhur li ġejjin bl-għan li jissaħħu l-istitutizzjonijiet tal-pajjiż. Ma' Television Malta Dr Zammit Lewis qal li l-vot tal-bieraħ kien wirja li l-forzi politiċi f'Malta jistgħu jaħdmu għal għan wieħed. "Se jibqa' jagħmel riformi, għaxar abozzi nitilqu vvutajna 6 fadal 4 oħra ma jfissirx li mhux se jsiru aktar riformi għall-bon goverenzanza, għat-tisħiħ tad-demokrazija għar-rispett tal-bon governanza u biex ikun hemm tisħiħ tas-saltna tad-dritt f'pajjiżna. Din hija riforma sħiħa li saret fil-ġudikatura li hi groundbreaking u kien hemm bżonna bl-għajnuna ta' kulħadd u tajna wirja li flimkien nistgħu naħdmu u nagħmlu l-affarijiet sew." L-abbozzi approvati mill-Kamra tad-Deputati jinkludu bidliet fil-ħatra tal-President ta' Malta li minn sempliċiment maġġoranza, l-ismijiet imressqa iridu jiksbu żewġ terzi tal-voti tal-kamra. Dan waqt li emendi simili ġew approvati dwar il-ħatra tal-karigi l-oħrajn. Il-kelliem tal-Oppożizzjoni dwar ir-riformi kostituzzjonali Chris Said qal ma' Television Malta li b'dawn l-emendi nbeda proċess sabiex il-poter ikun aktar mifrgħux u mhux kkonċentrat fl-eżekuttiv. Żied li t-tibdiliet fil-ħatra tal-ġudikatura huma fost l-aktar emendi importanti għall-governanza tajba. "B'dawn l-emendi qed niżguraw li l-Gvern mhu se jkollu xejn x'jaqsam mal-ħatra u li kumitat tal-għażla mbagħad ikun il-President tar-Repubblika li jaħtar dawn il-membri. Kienu emendi oħra importanti bħal dik li l-President li jinħatar b'żewġ terżi tal-kamra u b'hekk il-President ikun jista jingħata aktar poteri." Dr Said qal li l-Oppożizzjoni se tkompli tinsisiti għall-aktar riformi , fost l-oħrajn semma l-ħatra tal-Avukat Ġenerali u ċ-chairpersons tal-Kummissjoni Elettorali u tal-Awtorità tax-Xandir u l-introduzzjoni tal-kunċett kostituzzjonali ta' caretaker government. Fi stqarrija b'reazzjoni ta' dan il-vot, il-Partit Laburista qal li dan il-Gvern wera li mhux biss joffri l-aqwa tmexxija ekonomika u soċjali, mhux biss huwa garanzija ta' iktar drittijiet ċivili, imma huwa l-iktar forza politika kredibbli għal governanza tajba. Qal li kellu jkun Gvern Laburista li jagħmel din ir-riforma fil-qasam tal-ġustizzja, wara li dawn il-liġijiet kienu ilhom fuq l-ixkaffa diversi snin waqt li jħares 'il quddiem biex minn ghal aktar riformi kostituzzjonali.